作者:王奕
標題:沁園春
內容:醉面挾風，攜杜康酒，酹劉伶臺。問漂母磯頭，韓侯安在，缽山池下，喬鵲曾回。孝說仲車，忠傳祖逖，忠孝如今亦可哀。清河口，但潮生潮落，帆去帆來。休呆。且飲三杯。莫枉教、東烏西兔催。更誰可百年，脫身不化，誰能五日，笑口長開。痛飲高歌，胡塗亂抹，快活斗山王秀才。今天下，曰利而已，何以平哉。